|  |  |  |  |
| --- | --- | --- | --- |
| **12.** **Πληροφορίες στο διαδίκτυο** | | | |
|  | | | |
| Βαθμίδα/Τάξεις: | Δ΄- ΣΤ΄ Δημοτικού | | |
| Λέξεις-κλειδιά: | πληροφορίες στο διαδίκτυο, παραπληροφόρηση, αναζήτηση πληροφοριών | | |
| Στόχοι: | Οι μαθητές να:   * επιλέγουν την καταλληλότερη πηγή ανάμεσα σε άλλες (αξιολογώντας, αν οι πληροφορίες είναι χρήσιμες, επίκαιρες και από αξιόπιστο δημιουργό). (Δραστηριότητες 1 και 2) * αναφέρουν τρόπους προστασίας από την παραπληροφόρηση. (Δραστηριότητα 3) * εντοπίζουν τα στοιχεία που κάνουν μια ιστοσελίδα να θεωρείται περισσότερο αξιόπιστη και έγκυρη (π.χ. αναγράφεται η ημερομηνία συγγραφής του κειμένου, αναφέρεται όνομα συγγραφέα, υπάρχουν εξωτερικές πηγές κτλ.). (Δραστηριότητα 1 και 3) * αποδέχονται την ευθύνη τους ως δημιουργοί περιεχομένου για ορθή πληροφόρηση. (Δραστηριότητα 4) * ευαισθητοποιούνται για επιπτώσεις που δυνατόν να έχουν σε άλλους και στον εαυτό τους οποιεσδήποτε δημοσιεύσεις τους. (Δραστηριότητα 4) | | |
| Υπολογιζόμενη διάρκεια: | 40 - 80 λεπτά (ανάλογα με το αν θα γίνει η δραστηριότητα επέκτασης) | | |
| Διδακτικά μέσα – υλικά και προετοιμασία: | * Βίντεο (Σύνδεση στο διαδίκτυο, για να προβάλουμε τα βίντεο) * Παρουσίαση ([plirofories.pptx](file:///\\10.10.21.231\ict_asfaleia_internet\2013\PAKETO\plirofories.pptx)) - Βρίσκεται στο συνοδευτικό DVD και στην ηλεκτρονική μορφή του πακέτου, στην ιστοσελίδα http://www.pi.ac.cy/InternetSafety/eSafeSchool.html. | | |
| Σημειώσεις: | * Το μάθημα στηρίζεται στη συνοδευτική παρουσίαση. Οι επιλογές στην παρουσίαση μάς παίρνουν στην αντίστοιχη απάντηση. Αν το μάθημα γίνει στο εργαστήριο υπολογιστών, τότε χρειάζεται να αποθηκευτεί η παρουσίαση που συνοδεύει το μάθημα στους υπολογιστές των μαθητών. Δίνουμε στους μαθητές λευκές κόλλες, για να σημειώνουν τις απαντήσεις στις ερωτήσεις. * Αν το μάθημα θα γίνει μόνο με τον υπολογιστή του εκπαιδευτικού και τον βιντεοπροβολέα, τότε μπορούμε να επιλέξουμε να δώσουμε τις δραστηριότητες στις ομάδες για συζήτηση και μετά στην ολομέλεια να γίνει περαιτέρω συζήτηση. * Αν δεν έχουμε καθόλου υπολογιστές, τυπώνουμε ανάλογα τις δραστηριότητες για τους μαθητές. | | |
| Περισσότερες πληροφορίες: | Περισσότερα στοιχεία για τις πληροφορίες στο διαδίκτυο και την παραπληροφόρηση:  <http://www.pi.ac.cy/InternetSafety/kindinoi_parapliroforisi.html>  <http://www.pi.ac.cy/InternetSafety/diadiktio_anazitisi.html> | | |
| Αξιολόγηση: | Δραστηριότητα 3, δραστηριότητα επέκτασης | | |
| Συνοδευτικό υλικό: | Τίτλος αρχείου | Όνομα αρχείου |
| (ως παράρτημα / ως αρχεία στο συνοδευτικό DVD / στην ιστοσελίδα <http://www.pi.ac.cy/InternetSafety/eSafeSchool.html>) | Παρουσίαση: Πληροφορίες στο διαδίκτυο | 12\_plirofories.pptx |
| **Δραστηριότητες** | | | |
|  | | | |
| **Δραστηριότητα 1: Το ταξίδι του Παντελή και της Γεωργίας** | | | |
| Ανοίγουμε την παρουσίαση σε πλήρη οθόνη.  Εξηγούμε το πρόβλημα του Παντελή και της Γεωργίας:  «Η Γεωργία και ο Παντελής θα πάνε διακοπές στη Γαλλία. Ζήτησαν τη βοήθειά σου. Στείλε τους την ιστοσελίδα που πιστεύεις ότι θα τους βοηθήσει περισσότερο, για να αποφασίσουν σε ποια μέρη να πάνε.». Δείχνουμε από την παρουσίαση στους μαθητές τις τρεις ιστοσελίδες. Τους καλούμε να επιλέξουν τη σελίδα που θα έστελναν στον Παντελή και τη Γεωργία. Τους ζητούμε να μας εξηγήσουν τους λόγους επιλογής και απόρριψης των ιστοσελίδων. Η παρουσίαση, ανάλογα με την επιλογή που θα κάνουν, θα παραπέμψει στην αντίστοιχη απάντηση. | | | |
|  | | | |
| **Δραστηριότητα 2: Βίντεο** | | | |
| Βλέπουμε το βίντεο «Η γη είναι επίπεδη» του Ελληνικού Κέντρου Ασφαλούς Διαδικτύου (<http://www.saferinternet.gr>) και το σχολιάζουμε.  Σύνδεσμος για το βίντεο: <http://youtu.be/tRIeuy59HOY>  Ρωτούμε τους μαθητές:   * Πρέπει να πιστεύουμε ό,τι διαβάζουμε στο διαδίκτυο; * Ποιος επιτρέπεται να δημοσιεύει περιεχόμενο στο διαδίκτυο; * Αρκεί να δούμε μόνο μία ιστοσελίδα, για να πάρουμε τις πληροφορίες που αναζητούμε;   Βοηθούμε τους μαθητές να αντιληφθούν ότι οποιοσδήποτε μπορεί να δημιουργήσει ιστοσελίδα στο διαδίκτυο και να γράφει ό,τι θέλει, επομένως χρειάζεται προσοχή.  Σημείωση: Αν κάνουν μόνοι τους τις δραστηριότητες στους υπολογιστές, τους ζητούμε να συζητήσουν τις ερωτήσεις και να απαντήσουν με την ομάδα τους σε ένα φύλλο χαρτί, ενώ εμείς στηρίζουμε τη συζήτηση. | | | |
|  | | | |
| **Δραστηριότητα 3: Συμβουλές** | | | |
| Ζητούμε από τους μαθητές να μας πουν τι χαρακτηριστικά πρέπει να έχει μια καλή πηγή από το διαδίκτυο. Τι θα κοίταζαν σε μια ιστοσελίδα, για να δείξουν περισσότερη εμπιστοσύνη και να τη χρησιμοποιήσουν σε μια εργασία τους; Μπορούμε να τους ξαναδείξουμε τις ιστοσελίδες που είχαν να επιλέξουν στην 1η δραστηριότητα, για να τους βοηθήσουμε να σκεφτούν.  Πιθανές απαντήσεις: μια καλή πηγή έχει χρήσιμες πληροφορίες, μας λέει ποιος την έγραψε, την έγραψε κάποιο αξιόπιστο άτομο, η ιστοσελίδα είναι πρόσφατα ενημερωμένη, αναφέρει τις πηγές της, δίνει παραπομπές σε περισσότερες πληροφορίες.  Έπειτα ζητούμε να φτιάξουν μια απλή αφίσα, με θέμα: «Τι πρέπει να προσέξω για να μην παραπληροφορούμαι;». Ζητούμε να γράψουν με δικά τους λόγια συμβουλές. Μπορούμε να τους βοηθήσουμε, δείχνοντας τις συμβουλές της διαφάνειας, οι οποίες προέρχονται από την ιστοσελίδα <http://www.pi.ac.cy/InternetSafety/kindinoi_parapliroforisi.html>, ή να τους ζητήσουμε να διαβάσουν την ιστοσελίδα και να γράψουν τις συμβουλές με δικά τους λόγια. | | | |
|  | | | |
| **Δραστηριότητα 4: Υποχρεώσεις** | | | |
| Εξηγούμε στους μαθητές ότι έχουμε δικαίωμα στην πληροφόρηση.  Συζητούμε (σε ομάδες ή στην ολομέλεια): Ποιες είναι οι δικές μας υποχρεώσεις, όταν κάνουμε μια εργασία χρησιμοποιώντας πηγές από το διαδίκτυο και από αλλού;  Π.χ. Είναι ευθύνη μας, να αναφέρουμε τις πηγές μας, από σεβασμό σε αυτόν που έκανε τον κόπο να γράψει αυτά τα πράγματα, αλλά και για να ευκολύνουμε όποιον διαβάσει την εργασία μας να ψάξει περισσότερο το θέμα και να μάθει από πού βρήκαμε όσα γράψαμε.  Συζητούμε: Ποια η ευθύνη μας όταν δημοσιεύουμε εμείς πληροφορίες;  Π.χ. Θα βοηθήσω εκείνον που θα διαβάσει την ιστοσελίδα μου, αν γράφω ποιος είμαι, πότε το έγραψα, από πού βρήκα πληροφορίες. Δεν πρέπει να λέω ψέματα και όταν λέω τη γνώμη μου να το κάνω με καλό τρόπο και με τρόπο που να φαίνεται αν αυτά που γράφω είναι η γνώμη μου ή είναι γεγονός. | | | |
|  | | | |
| **Επέκταση** | | | |
| Εντοπίζουμε με τους μαθητές κάποια ανάγκη για περισσότερες πληροφορίες στο πλαίσιο του μαθήματός τους (π.χ. για ένα περιβαλλοντικό ζήτημα, ένα ζήτημα υγείας, για επίκαιρο ή ιστορικό πρόσωπο ή γεγονός). Τους βοηθούμε να αναζητήσουν, να εντοπίσουν και να αξιολογήσουν τις ιστοσελίδες από τις οποίες εντόπισαν τις πληροφορίες. Για την αξιολόγηση των πηγών από το διαδίκτυο, μπορεί να σας βοηθήσει το υλικό στην ιστοσελίδα:  <http://www.pi.ac.cy/InternetSafety/kindinoi_parapliroforisi.html> | | | |